એ જ રીતે શુક્રાચાર્યે પણ દીકરીના દુઃખનો બદલો લીધો હતો. પદ્મપુરાણ અને વામનપુરાણ અનુસાર શુક્રાચાર્યની સોળ વર્ષની કન્યા અરજા અનુપમ સૌંદર્ય ધરાવતી હતી. એક દિવસ તે વનમાં ફરતી હતી ત્યારે મધુમત્ત નગરના દંડ રાજાએ તેને જોઈ. જોતાંવેંત સૌંદર્યથી ઘાયલ થઈ ગયો. દંડ રાજાએ અરજા સમક્ષ પ્રેમસંબંધ જોડવાની યાચના કરી. એ સમયે શુક્રાચાર્ય બહારગામ ગયા હતા. એટલે અરજા નમ્રતાથી બોલીઃ ‘રાજન, મારા પિતા ક્રોધી સ્વભાવના હોવાથી તમને બાળીને ભસ્મ કરી મૂકશે. અથવા રાજધર્મને અનુસરીને તમે મારી સાથે બળપૂર્વક અયોગ્ય સંબંધ જોડશો તોય મારા પિતા તમને બાળી નાખશે. માટે તમે ધર્મયુક્ત કર્મ દ્વારા વિનયથી મારા પિતા પાસે મારી માગણી કરો. નહિતર તમે મહાસંકટથી ઘેરાઈ જશો, કારણ કે મારા પિતા ગુસ્સે થાય તો ત્રણે લોકને બાળી નાખવા સમર્થ છે.’